Stag ouzh ar yezh arnevez e oa chomet Youenn Olier : levezon SADED a gaver evel-just en e c'heriaoueg. Gouest e oa da ijinañ gerioù "war an tomm", da glokaat ur c'heriaoueg pinvidik-kenañ. Seblantout a ra bezañ bet lennet pep tra, betek Geriadur Vallée pajenn-ha-pajenn. Lod a rebech outañ troioù-lavar gallek en e skridoù : n'eo ket souezhus, p'en deus skrivet kement. Diouzh a lavare ur c'helenner skol-veur a gonte e-touez e vignoned : "Gwechall e oa tud a skrive brav, met n'o doa netra da lavarout. Gant Youenn Olier ez eus unan en deus traoù da lavarout (zoken ma ne vezer ket a-du, se a zo un afer all) hogen a-wechoù e c'hellfe bezañ bet skrivet bravoc'h". E skridoù "politikel", skrivet buan alies, diwar-benn meizadoù diaes a-wechoù da intent zoken e galleg ne c'heller ket o c'heñveriañ ouzh e oberennoù lennegel rik a zo bet c'hwennet mat. Ra lennor war ar yezh arnevez-se ar pezh a skriv e klozadur levrenn Galleg-Brezhoneg Imbourc'h 1996 : damvenegiñ a ra ar rebech-se hag e tiskleir da skouer n'eus ket da souezhiñ kement-se gant doare gallek lod eus ar skridoù a vez savet e brezhoneg o vezañ m'emaomp soubet e mor ur gevredigezh c'hall, a spered gall, gant kealioù gall. Stag eo dazont ar yezh arnevez ouzh diorreadur ur gevredigezh vrezhonek klok, emezañ p. 322, ha n'eo ket kement-se ouzh an niver a c'heriadurioù a vo savet hepken.